b'\n_START_ARTICLE_\nAfshan Rafiq\n_START_SECTION_\nFamiliebakgrunn og utdannelse\n_START_PARAGRAPH_\nHun er datter av sporveisansatt Mohammed Rafiq (1947\xe2\x80\x93) og l\xc3\xa6rer Khajasta Khatoon (1945\xe2\x80\x93), begge pakistanske innvandrere. Afshan Rafiq er fra 2003 gift med forretningsmann og H\xc3\xb8yre-politiker Aamir J. Sheikh. Gifterm\xc3\xa5let fikk oppmerksomhet i media p\xc3\xa5 grunn av motstand fra Sheikhs familie. _NEWLINE_Rafiq har studiekompetanse fra Grefsen videreg\xc3\xa5ende skole fra 1994, og er cand.mag. med sosiologi, kriminologi og mellomfag i statsvitenskap fra Universitetet i Oslo fra 1999. Hun har p\xc3\xa5begynte studier i medisin fra samme universitet. Som barn gikk hun ogs\xc3\xa5 ett \xc3\xa5r p\xc3\xa5 grunnskole i Pakistan, og er tospr\xc3\xa5klig med norsk og urdu. Hun var vikarl\xc3\xa6rer ved Grefsen og Kjels\xc3\xa5s skoler 1995\xe2\x80\x931997.\n_START_SECTION_\nPolitisk virke\n_START_PARAGRAPH_\nRafiq meldte seg inn i Unge H\xc3\xb8yre i 1992. Hun var 1. nestleder i Sentrum Unge H\xc3\xb8yre 1992\xe2\x80\x931995, ansatt i Oslo H\xc3\xb8yre som valgkampsekret\xc3\xa6r i 1995, 1999 og 2001 samt medlem av Oslo bystyre 1995\xe2\x80\x932001. Hun var Oslos f\xc3\xb8rste kvinnelige bystyrerepresentant av pakistansk herkomst da hun ble innvalgt som 20-\xc3\xa5ring. Allerede i 1996 var hun p\xc3\xa5 tale som kandidat til Stortinget. Rafiq var innvalgt p\xc3\xa5 Stortinget fra Oslo 2001\xe2\x80\x932005 og ble s\xc3\xa5ledes Norges f\xc3\xb8rste faste stortingsrepresentant med ikke-vestlig innvandrerbakgrunn. Athar Ali og Shahbaz Tariq hadde tidligere m\xc3\xb8tt som vararepresentanter. Med dette ble hun ogs\xc3\xa5 den f\xc3\xb8rste innvandrerkvinnen. I denne perioden var hun medlem av Stortingets familie-, kultur- og administrasjonskomit\xc3\xa9. Siden 2005 har hun v\xc3\xa6rt vararepresentant til Stortinget._NEWLINE_Hun har deltatt i flere utvalg knyttet til innvandringssp\xc3\xb8rsm\xc3\xa5l. Av hennes mange offentlige verv kan ogs\xc3\xa5 nevnes dommer i Oslo forliksr\xc3\xa5d fra 2008, medlem av Kringkastningsr\xc3\xa5det fra 2010, styremedlem ved Wergelandsenteret fra 2010, styremedlem i Akershus universitetssykehus HF fra 2012 og styremedlem i Sunnaas sykehus HF fra 2012.'